Νικόλας Ιωάννου

Ο **Νικόλας Ιωάννου** (γενν. στις 10 Νοεμβρίου 1995) είναι Κύπριος επαγγελματίας ποδοσφαιριστής, ο οποίος αγωνίζεται ως κεντρικός αμυντικός για την Πάφο.  

## Σταδιοδρομία σε συλλόγους
### Νεανική σταδιοδρομία
Ο Ιωάννου εντάχθηκε στην ακαδημία νέων της Μάντσεστερ Γιουνάιτεντ στην ηλικία των 11 ετών. Έπαιξε στο τουρνουά Μάρβελντ με την ομάδα U15 τον Ιούνιο του 2010, που πραγματοποιήθηκε στην Ολλανδία. Ακολούθησε η συμμετοχή του στο Manchester United Premier Cup. Η επίδοσή του τού απέφερε μία διετής υποτροφία τον Ιούνιο του 2012. Επίσης, είχε αναφερθεί πως η Μάντσεστερ Γιουνάιτεντ ήταν διστακτική να του δώσει πλήρες συμβόλαιο. Έκανε το ντεμπούτο του στο Ολντ Τράφορντ εναντίον της Τσάρλτον Αθλέτικ στο FA Youth Cup σε ηλικία 16 ετών. Ενώ έπαιζε στο Milk Cup, τραυματίστηκε, κάτι που τον οδήγησε εκτός δράσης για το μεγαλύτερο μέρος της σεζόν 2012-2013. Στον τελευταίο του αγώνα με την εφεδρική ομάδα, ήταν ο αρχηγός της ομάδας ενάντια στη Τότεναμ Χότσπερ. Αγωνίστηκε επίσης σε τρεις αγώνες του ΟΥΕΦΑ Γιουθ Λιγκ 2013-14 με την Μάντσεστερ Γιουνάιτεντ U19. 

### ΑΠΟΕΛ
Αφού αποδεσμεύτηκε από τη Μάντσεστερ Γιουνάιτεντ, υπέγραψε τριετές συμβόλαιο με το ΑΠΟΕΛ στις 24 Απριλίου 2014. Με την ένταξή του στην ομάδα, ο Ιωάννου δήλωσε: «Ο κύριος στόχος μου είναι να κερδίσω τρόπαια, αλλά προφανώς πρέπει να αρχίσω να παίζω. Το ΑΠΟΕΛ παίζει σε μεγάλες διοργανώσεις - το Τσάμπιονς Λιγκ και το Γιουρόπα Λιγκ - οπότε ελπίζω να παίξω σε μερικούς αγώνες».  

Πραγματοποίησε το επίσημο ντεμπούτο του ενάντια στη φινλανδική ΧΓΚ Ελσίνκι στις 30 Ιουλίου 2014, στην ισοπαλία με 2-2 για τον τρίτο προκριματικό γύρο του Τσάμπιονς Λιγκ 2014-15. Στις 5 Νοεμβρίου 2014, σε ηλικία 18 ετών, έκανε την πρώτη του εμφάνιση στη φάση ομίλων του Τσάμπιονς Λιγκ, παίζοντας και στα 90 λεπτά στην ήττα του ΑΠΟΕΛ με 0-1 εναντίον της Παρί Σεν Ζερμέν στο Παρκ ντε Πρενς. Στην πρώτη του σεζόν στο ΑΠΟΕΛ, ο Ιωάννου εμφανίστηκε μόνο σε επτά αγώνες σε όλες τις διοργανώσεις, αλλά κατάφερε να κερδίσει το νταμπλ, καθώς η ομάδα του κέρδισε τόσο το πρωτάθλημα όσο και το κύπελλο. 

Στις 3 Ιουνίου 2016, ο Ιωάννου υπέγραψε τριετή επέκταση συμβολαίου μέχρι τις 31 Μαΐου 2019, αλλά λίγους μήνες αργότερα, στις 13 Μαρτίου 2020, υπέγραψε επιπρόσθετη διετή επέκταση συμβολαίου με το ΑΠΟΕΛ μέχρι τις 31 Μαΐου 2021. Μετά την επιτυχημένη του σεζόν 2016-17 με το ΑΠΟΕΛ, ο Ιωάννου έλαβε το βραβείο «Νέος Παίκτης της Χρονιάς» από την Κυπριακή Ομοσπονδία Ποδοσφαίρου.

### Νόττιγχαμ Φόρεστ
Στις 25 Σεπτεμβρίου 2020, η Νότιγχαμ Φόρεστ, ομάδα της αγγλικής Τσάμπιονσιπ, ανακοίνωσε την απόκτηση του Ιωάννου. Πραγματοποίησε το ντεμπούτο με τη Φόρεστ στις 3 Οκτωβρίου 2020 στην ήττα με 2-1 από τη Μπρίστολ Σίτι.

### Άρης Θεσσαλονίκης
Στις 8 Ιανουαρίου 2021, ο Ιωάννου παραχωρήθηκε ως δανεικός για έξι μήνες, (ενώ προβλέφθηκε και προαιρετική οψιόν αγοράς), στον Άρης Θεσσαλονίκης.

Οι "κίτρινοι", με τον Ιωάννου στη σύνθέσή τους, ολοκλήρωσαν την κανονική διάρκεια του πρωταθλήματος στη δεύτερη θέση, δεκαεννέα βαθμούς πίσω από τον πρωτοπόρο Ολυμπιακό. Μετά το πέρας της διαδικασίας των πλέϊ–οφ, ο Άρης τερμάτισε στην τρίτη θέση της Σούπερ Λιγκ, κατάταξη που πέτυχε για πρώτη φορά μετά το 1981.

Εντούτοις ο Ιωάννου πραγματοποίησε μόλις 10 εμφανίσεις, (9 συμμετοχές κι ένα τέρμα για το Πρωτάθλημα , και μια συμμετοχή στο Κύπελλο Ελλάδας), χωρίς όμως να θέλξει με την απόδοσή του, και η οψιόν αγοράς του, δεν ενεργοποιήθηκε. 

### Κόμο
Στις 5 Ιουλίου 2021, δόθηκε δανεικός στην ιταλική ομάδα της Σέριε Β Κόμο. Μετά από 30 συμμετοχές κι ένα γκολ, στις 27 Ιουλίου 2022, ο Ιωάννου εντάχθηκε στην Κόμο με μόνιμο συμβόλαιο, υπογράφοντας τριετές συμβόλαιο μέχρι τον Ιούνιο του 2025.

### Σαμπντόρια
Την 1η Αυγούστου 2024, παραχωρήθηκε ως δανεικός (με υποχρέωση αγοράς) στη Σαμπντόρια στη Σέριε Β.
Δέκα ημέρες αργότερα, σκόραρε στο ντεμπούτο του για τη σεζόν στο Κύπελλο Ιταλίας εναντίον της Κόμο, στον αγώνα που κερδήθηκε στα πέναλτι.

Σε μιάμιση σεζόν με τους "Μπλουτσερτσάτι", σκόραρε 4 γκολ σε 47 εμφανίσεις σε πρωτάθλημα και Κύπελλο Ιταλίας.
 
### Πάφος
Στις 31 Ιανουαρίου 2026, ο Ιωάννου επέστρεψε στην Κύπρο και υπέγραψε συμβόλαιο δυόμισι ετών με την Πάφο.

## Διεθνής σταδιοδρομία
Ο Ιωάννου έχει δύο υπηκοότητες, την κυπριακή και την αγγλική και υπήρξε επιλέξιμος να εκπροσωπήσει τις Εθνικές ομάδες των δύο χωρών. Το 2012, κλήθηκε στην Εθνική Κύπρου U19. Έκανε το ντεμπούτο του στην Εθνική Κύπρου U21 στις 5 Σεπτεμβρίου 2014, ερχόμενος ως αλλαγή στο 70ο λεπτό σε έναν αγώνα για τα προκριματικά του Ευρωπαϊκού Πρωταθλήματος U21 του 2015 εναντίον του Βελγίου. 

Κλήθηκε για πρώτη φορά στην Εθνική Κύπρου ανδρών σε ηλικία 18 ετών, όπου ήταν αχρησιμοποίητος αναπληρωματικός στον φιλικό αγώνα της Κύπρου εναντίον της Ιαπωνίας στις 27 Μαΐου 2014. Έκανε το ντεμπούτο του για την Κύπρο στις 3 Ιουνίου 2017, σε φιλικό αγώνα εναντίον της Πορτογαλίας. 

## Διακρίσεις
### Συλλογικές
; ΑΠΟΕΛ 

* Πρωτάθλημα Κύπρου: 2014-15, 2015-16, 2016-17 
* Κύπελλο Κύπρου: 2014-15 

### Ατομικές

* Νέος Παίκτης της Χρονιάς (Κύπρος): 2016-17. 

## Προσωπική ζωή
Ο πατέρας του Ιωάννου, Δημήτρης Ιωάννου, είναι πρώην αρχηγός της Εθνικής Κύπρου. Ο μεγαλύτερος αδελφός του, Μιχαήλ Ιωάννου, είναι διεθνής με τις μικρές Εθνικές Κύπρου. Παρακολούθησε το λύκειο St George's RC στο Γουόκντεν στο Μείζον Μάντσεστερ, κατά τη διάρκεια της περιόδου του στην ακαδημία της Μάντσεστερ Γιουνάιτεντ.
## Παραπομπές


## Εξωτερικοί σύνδεσμοι
* Επίσημο προφίλ στο apoelfc.com.cy 
* Προφίλ στο UEFA.com 
*   
* Προφίλ στο Transfermarkt.com

Κατηγορία:Κύπριοι ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Κύπρου Κ19
Κατηγορία:Ποδοσφαιριστές Εθνικής Κύπρου Κ21
Κατηγορία:Ποδοσφαιριστές Εθνικής Κύπρου
Κατηγορία:Ποδοσφαιριστές ΑΠΟΕΛ
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Κάλτσιο Κόμο
Κατηγορία:Ποδοσφαιριστές ΟΚ Σαμπντόρια
Κατηγορία:Ποδοσφαιριστές Πάφου FC
Κατηγορία:Ποδοσφαιριστές Σέριε Β